Почетак Априлског рата, 6. априла 1941. затекао је у бомбардованом Београду. Истог дана учествовала је на састанаку чланова Покрајинског комитета КПЈ за Србију и Месног комитета КПЈ за Београд, на коме је одлучено да се део чланства упути у разне крајеве Србије и Црне Горе, с циљем да учествује у одбрани земље, а да други део чланства остане у Београду, али да док траје бомбардовање пређе на периферију. Заједно са групом чланова ПК и МК упутила се у село Поповић, испод Космаја, где је неколико дана боравила у кући учитеља Милорада Марковића. За време боравка у Поповићу, неколико пута је одлазила у Београд, где се састајала с члановима КПЈ који су остали тамо.